एक धागे ने खोला राज; ऑनलाइन गेम हारने पर तो कोई प्रेमिका की खातिर हुआ ‘अगवा’
एग्जाम में फेल होने पर स्टूडेंट्स अपने पेरेंट्स से अजीबोगरीब बहाने बनाते हैं। हाल ही में एक लड़की ने परीक्षा में फेल होने पर अपने अपहरण की कहानी रची डाली।
एग्जाम में फेल होने पर स्टूडेंट्स अपने पेरेंट्स से अजीबोगरीब बहाने बनाते हैं। हाल ही में एक लड़की ने परीक्षा में फेल होने पर अपने अपहरण की कहानी रची डाली। पुलिस और परिवारवालों को खूब नचाया। आखिरकार जांच-पड़ताल के बाद पूरे मामले का खुलासा हुआ। दरअसल, यह मामला इंदौर का था, जहां एक परिवार ने बेटी के अपरहण की रिपोर्ट पुलिस स्टेशन में दर्ज कराई।
किडनैपिंग की सूचना पर परिवार में हड़कंप 
पुलिस के मुताबिक लड़की ने परिवार वालों को बताया कि कॉलेज से ई-रिक्शा में बैठकर घर आ रही थी। उसी दौरान रास्ते में किसी व्यक्ति ने उसे बेहोश कर दिया और जब उसे होश आया तो वह एक खेत में पड़ी हुई थी।
छात्रा ने पिता को फोन पर अपने किडनैपिंग की जानकारी दी और जल्द बचा लेने की गुहार लगाई। घर में हड़कंप मच गया।
पुलिस को लड़की के कपड़ों और कलावा से हुआ शक
परिजनों ने मामले की सूचना पुलिस को दी। मिलने पर लड़की ने बताया कि वह खेत में बेहोश पड़ी हुई थी। लेकिन लड़की के कपड़ों पर किसी तरह की कोई गंदगी नहीं थी। इससे पुलिस का शक बढ़ गया।
पुलिस को लड़की के हाथ में महाकाल मंदिर में बांधा जाने वाला धागा मिला। जांच में छात्रा के पास से इंदौर से उज्जैन तक का टिकट भी मिला। जब पुलिस ने सख्ती से पूछताछ की तो उसने महाकाल मंदिर जाने की बात बताई।
आगे बढ़ने से पहले इस पोल में अपनी राय दें
पिटाई के डर से रची किडनैपिंग की कहानी 
छात्रा ने बताया कि वह डिप्लोमा में फेल हो गई थी। परिजनों की डांट-फटकार और पिटाई के डर से अपहरण की कहानी गढ़ी। मामला खुलने के बाद छात्रा और परिजनों की काउंसलिंग की गई।
एग्जाम में फेल होने के बाद छात्रा के अजीबोगरीब बहाने बनाना का यह कोई इकलौता मामला नहीं है। कई मामले ऐसे आए हैं जिसने समाज को चौंकाया है… 
12वीं के छात्र ने खुद के अपहरण की झूठी कहानी रची
बिहार के भागलपुर में 12वीं के छात्र ने खुद के अपहरण की झूठी कहानी रची थी। छात्र ऑनलाइन गेम में काफी पैसा हार गया था, जिसके बाद उसने यह प्लान बनाया। उसने परिवार वालों को फोन कर 50 हजार की फिरौती की मांग की।
दरअसल, नंदन कुमार करीब 3 महीने से ऑनलाइन बेटिंग गेम खेल रहा था। वो लगातार गेम में हार रहा था। नंदन के खाते में जब सारा पैसा खत्म हो गया तो उसने परिवार वालों से पैसे मांगे, लेकिन उन्होंने नहीं दिए। इसके बाद उसने यह कहानी गढ़ी। पुलिस ने 8 घंटे में ही उसे पकड़कर सारा झूठ सामने ला दिया।
खेलने लगा ऑनलाइन लॉटरी, पैसों की खातिर खुद का कराया अपहरण
कुछ ही महीने पहले लखनऊ में 20 साल के विवेक कुमार ने अपने दोस्त की मदद से पिता से ही 2 लाख रुपए फिरौती मांगी थी। फोन करने वाले ने धमकी दी थी कि यदि पैसा नहीं दिया तो बेटे से हाथ धोना पड़ेगा।
पिता की सूचना पर पुलिस जांच हुई तो पता चला कि डी-फार्मा की पढ़ाई कर रहे छात्र ने खुद के अपहरण की साजिश रची। वह ऑनलाइन लॉटरी खेलता था। उसे पैसों की जरूरत थी। उसने दोस्त से फोन कराकर पिता से रंगदारी मंगवाई।
छात्रा से इश्क की खातिर बताई अपहरण की झूठी कहानी
राजस्थान के डूंगरपुर में बीते महीने ही 12वीं कक्षा में पढ़ने वाले एक छात्र ने अपने ही स्कूल में पढ़ने वाली 11वीं की छात्रा से प्यार की खातिर फेल होने का प्लान बनाया, ताकि अगले साल अपनी प्रेमिका के साथ पढ़ सके।
प्लान के मुताबिक स्टूडेंट परीक्षा देने के लिए घर से निकला था, लेकिन परीक्षा सेंटर जाने के बजाय भागकर ट्रेन से अहमदाबाद चला गया। वहां से अज्ञात नंबरों से फोन कर पिता को अपहरण होने की बात कही। पुलिस ने जांच की तो उसे अहमदाबाद से पकड़कर डूंगरपुर ले आई। सख्ती से पूछताछ के बाद उसने सारी कहानी उगल दी।
इसके अलावा कई मामले ऐसे भी सामने आते हैं, जिनमें छात्र-छात्राएं पास होने के लिए आंसर शीट में सवालों के जवाब के अलावा भी कुछ न कुछ लिख देते हैं।
छात्रा ने खुद को बना दिया परीक्षक की बेटी, शादी बचा लीजिए
बिहार बोर्ड स्टूडेंट्स की फनी आंसर शीट खूब वायरल हो रही है। छात्रा ने कॉपी चेक करने वाले शिक्षक से खास रिश्ता जोड़ने की कोशिश की। उसने कहा है कि आप मुझे अपनी बेटी ही समझें और उसी के आधार पर पास कर दें।
फेल हो गई तो शादी टूट जाएगी
बिहार बोर्ड की एक और आंसर कॉपी चर्चित रही जहां एक छात्रा ने लिखा- सर पास कर दीजिए। अगर फेल हो गई तो मेरी शादी नहीं होगी। छात्रा का कहना था कि अगर वह फेल हो गई तो उसकी शादी टूट जाएगी। उसकी जिंदगी बर्बाद हो जाएगी। यह सब छात्रा ने सवाल के जवाब में लिखा है।